
RAPORT SUPLIMENTAR
asupra  propunerii legislative privind completarea Codului Civil
              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă privind completarea Codului Civil, trimisă cu adresa nr.Pl-x 342 din 12 mai 2008 şi  înregistrată cu nr. 31/503 din 13 mai 2008.
               Senatul, în calitate de primă Cameră sesizată, a respins iniţiativa legislativă în şedinţa din 6 mai  2008.

             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Consiliul Legislativ, prin avizul nr. 1793 din 21.12.2007, a avizat favorabil propunerea legislativă, cu observaţii şi propuneri.
             Guvernul, prin punctul de vedere  transmis cu adresa nr.186 din 23.01.2008, nu susţine adoptarea acestei iniţiative legislative. 
              Propunerea legislativă are ca obiect de reglementare completarea Codului civil cu o dispoziţie potrivit căreia „proprietatea dobândită cu bună-credinţă printr-un act translativ de proprietate se bucură de deplina protecţie a legii”. Iniţiatorii îşi argumentează intervenţia legislativă prin necesitatea statuării primordialităţii principiului bunei credinţe în raport cu principiul titlului cel mai vechi, cu ocazia stabilirii titlului de proprietate la momentul judecării acţiunilor în revendicare.
              În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive, avizul consiliului Legislativ, punctul de vedere al Guvernului, precum şi legislaţia  în vigoare, în şedinţa din 27 august 2008.
              La lucrările Comisiei a participat, în calitate de invitat, din partea Ministerul Justiţiei, domnul Theodor Cătălin Nicolescu, secretar de stat.
              În urma dezbaterilor şi a punctelor de vedere exprimate de membrii comisiei şi de invitat, Comisia juridică, de disciplină şi imunităţi a hotărât, cu majoritate de voturi (6 voturi împotrivă), să  propună plenului Camerei Deputaţilor spre dezbatere şi adoptare, Raportul de respingere a propunerii legislative privind completarea Codului Civil, pentru următoarele considerente:
· principiul bunei-credinţe este reglementat de art.486 din Codul Civil, potrivit căruia „posesorul este de bună-credinţă când posedă ca proprietar în puterea unui titlu translativ de proprietate, ale cărui vicii ni-i sunt cunoscute”;
· situaţia vizată de iniţiator se găseşte deja reglementată în legislaţia noastră, art. 45 din Legea nr.10/2001 privind  regimul juridic al unor imobile preluate în mod abuziv în perioada 6 martie 1945 – 22 decembrie 1989, cu modificările şi completările ulterioare, cuprinzând o prevedere potrivit căreia actele juridice de înstrăinare având ca obiect imobile preluate fără titlu valabil sunt lovite de nulitate absolută, în afară de cazul în care actul a fost încheiat cu bună credinţă.
                 Deoarece nu a întrunit numărul de voturi necesar pentru adoptarea unei legi organice, Plenul Camerei Deputaţilor, în şedinţa din 15 octombrie 2008, a hotărât retrimiterea propunerii legislative privind completarea Codului Civil la comisia sesizată în fond, în temeiul art.104 din Regulamentul Camerei Deputaţilor, pentru reexaminare şi întocmirea unui nou raport.
În conformitate cu prevederile art.61 din Regulamentul Camerei Deputaţilor, republicat, membrii  Comisiei juridice, de disciplină şi imunităţi  au reexaminat propunerea legislativă în şedinţa  din 27 ianuarie 2009. La lucrările Comisiei a participat, în calitate de invitat, din partea Ministerul Justiţiei şi Libertăţilor Cetăţeneşti, doamna Rodica Constantinovici, secretar de stat.       

     La şedinţă au fost prezenţi 18 deputaţi, din numărul total de 25 membri ai Comisiei juridice, de disciplină şi imunităţi.
               În urma dezbaterilor, membrii Comisiei au hotărât, cu majoritate de voturi (17 voturi pentru şi 1 vot împotrivă), menţinerea Raportului iniţial de respingere a propunerii legislative.
                 În raport cu obiectul şi conţinutul reglementării, propunerea legislativă face parte din categoria legilor organice.
                          PREŞEDINTE ,                                   SECRETAR,
                          Daniel BUDA                             Gabriel ANDRONACHE

